Stellenbosch-bylmoorde: Marli steeds nie met haar broer herenigMarli van Breda Foto: Facebook Slegs ŉ week nadat Marli van Breda (16), die meisie wat ŉ bylaanval op haar gesin oorleef het, uit ŉ rehabilitasiesentrum ontslaan is, het dit aan die lig gekom dat haar broer Henri (20) glo Klerksdorp toe is. Sunday Times het berig nie die polisie of Marli se uitgebreide familie wil antwoord hoekom die oorlewende broer en suster steeds nie herenig is nie. Volgens die koerant is Henri glo twee weke gelede Klerksdorp toe waar die polisie sy bewegings fyn monitor. Die Van Breda-gesin is einde Januarie in hul huis op die De Zalze-landgoed buite Stellenbosch aangeval. Martin van Breda (55), sy vrou, Theresa (54), en hul seun Rudi (22), het aan hul beserings beswyk. Marli is ernstig beseer in die aanval en Henri het ligte beserings opgedoen. Eikestad Nuus het Vrydag berig dat ŉ verdagte na verwagting binne die volgende twee weke in hegtenis geneem sal word. Die polisie was tot op hede huiwerig om enige besonderhede oor die saak bekend te maak. Die forensiese ondersoekkenner, Johan Wessels, het gesê een van die redes waarom ondersoekbeamptes soms geheimsinnig oor ŉ saak is, is wanneer die verdagte iemand na aan die familie is. Lees alle vorige berigte oor die aanval by die De Zalze-landgoed op Maroela Media. News24